Matyáš Kantner

**Matyáš Kantner** (s. 20. kesäkuuta 1998 Plzeň, Tšekki) on tšekkiläinen jääkiekkoilija, joka pelaa SM-liigajoukkue Oulun Kärpissä. Hän on pelipaikaltaan vasen laitahyökkääjä.

## Ura
### Seuraura
Kantner on HC Plzeňin kasvatti. Hän oli kaudella 2013–2014 tehoilla 32+37=69 seuran C-nuorten paras syöttäjä ja Kantner jakoi sisäisen pistepörssin voiton Petr Kodýtekin kanssa. He jakoivat koko Tšekin C-nuorten sarjan pistepörssin kolmannen sijan. Kaudella 2014–2015 Kantner jakoi 21 osumallaan Plzeňin sisäisen maalipörssin voiton Filip Kokoškan kanssa.

OHL-joukkue Flint Firebirds varasi Kantnerin 69. pelaajana . Hän siirtyi joukkueeseen kaudeksi 2015–2016. Kaudeksi 2016–2017 Kantner palasi kotimaahansa ja HC Plzeňin organisaatioon. Hän jakoi 22 osumallaan Extraliga juniorůn maalipörssin kymmenennen sijan HC Liberecin Jiří Průžekin kanssa. Kantner voitti myös koko sarjan pudotuspelien piste- ja maalipörssin tehoilla 11+9=20. Hän voitti kauden päätteeksi Extraliga juniorůn mestaruuden. Kantner debytoi samalla kaudella myös miesten peleissä pelattuaan neljä ottelua lainalla Tšekin kolmanneksi korkeimmalla sarjatasolla 2. česká hokejová ligan HC Klatovyssa.

Kauden 2017–2018 Kantner pelasi HC Plzeňista suurimmaksi osaksi lainalla Tšekin toiseksi korkeimmalla sarjatasolla 1. česká hokejová ligan HC Litoměřicessa, jossa hän pelasi 36 runkosarjaottelua tehopistein 3+8=11. Kantner debytoi myös Plzeňin Extraliga-joukkueessa, jossa hän pelasi 16 runkosarjaottelua tehopistein 4+1=5 ja kymmenen playoff-ottelua tehden yhden syöttöpisteen. Kantner teki Extraliga-debyyttinsä 10. joulukuuta 2017 vieraissa Mountfieldia vastaan. Hänet merkittiin Plzeňin nelosketjun oikeaan laitaan Miroslav Preisingerin ja Ryan Hollwegin viereen. Kantner sai ottelussa jääaikaa 12.57 minuuttia ja hän keräsi teholukeman –1. Ensimmäisen Extraliga-aamlinsa Kantner teki 14. tammikuuta 2018 vieraissa HC Litvínovia vastaan. Hän pelasi kauden aikana myös kolme ottelua lainalla 2. ligan HC Klatovyssa. Ensimmäisellä täysimittaisella Extraliga-kaudellaan 2018–2019 Kantner pelasi Plzeňissa 41 runkosarjaottelua tehopistein 4+5=9 ja neljä playoff-ottelua ilman tehopisteitä. Hän pelasi kauden aikana myös yhteensä yhdeksän 1. ligan ottelua lainalla HC Dukla Jihlavassa ja HC Litoměřicessa.

Kantner teki kaudella 2019–2020 läpimurtonsa Extraligassa ja liigan yhden kauden piste-ennätyksensä tehtyään 52 runkosarjaottelussa tehot 18+19=37, joilla hän oli HC Plzeňin toiseksi paras maalintekijä ja kolmanneksi paras pistemies. Kantner teki Extraliga-uransa ensimmäisen kypärätempun 3. maaliskuuta 2020 HC Kometa Brnoa vastaan. Hänen ensimmäinen maalinsa syntyi ylivoimalla, toinen alivoimalla ja kolmas jäi Plzeňin 3–2-voittoon päättyneen ottelun voittomaaliksi. Tammikuussa 2020 Kantner teki seuran kanssa kaksivuotisen jatkosopimuksen. Kesken kauden 2021–2022, joulukuussa 2021 hän siirtyi BK Mladá Boleslaviin, josta vastaavasti Plzeňin suuntaan siirtyi hyökkääjä Jan Dufek. Loukkaantuminen kuitenkin päätti Kantnerin kauden kesken puolivälieräsarjan maaliskuussa 2022. Huhtikuussa hän teki Mladá Boleslavin kanssa vuoden mittaisen jatkosopimuksen.

Kesken kauden 2022–2023, tammikuussa 2023 Kantner siirtyi loppukauden kattavalla sopimuksella SM-liigajoukkue KalPaan. Neljännessä puolivälieräottelussa 22. maaliskuuta 2023 Pelicansia vastaan hän teki KalPan 3–2-voittoon päättyneen ottelun voittomaalin, joka tasoitti sarjan 2–2:een. Jari Pulliainen valitsi Kantnerin ottelun Alumnien tähtien kolmostähdeksi. Pelicans lopulta kuitenkin eteni välieriin seitsemännessä ottelussa voitoin 4–3. Heinäkuussa 2023 hän teki KalPan kanssa vuoden mittaisen jatkosopimuksen.

Kaudella 2023–2024 Kantner oli SM-liigan helmikuun paras pistemies ja maalintekijä tehtyään 11 ottelussa tehot 9+8=17. Hänet valittiin liigan helmikuun kuukauden pelaajaksi. Kantnerista tuli ensimmäinen kuukauden pelaajaksi KalPasta valittu pelaaja sitten marraskuun 2015, jolloin valinnan sai hyökkääjä Janne Keränen. Hän teki runkosarjassa kaikkiaan tehot 23+23=46, joilla Kantner oli joukkueen paras maalintekijä ja toiseksi paras pistemies Juuso Mäenpään jälkeen. Hän jakoi koko SM-liigan maalipörssin neljännen sijan HIFK:n Julius Nättisen ja JYPin Juuso Puustisen kanssa. Kantner oli myös Aleksi Klemetin ja Benjamin Korhosen ohella KalPan ainoa kauden kaikki 60 runkosarjaottelua pelannut pelaaja. Hän edusti seuraa kauden aikana myös Spengler Cupissa. Toukokuussa 2024 Kantner teki KalPan kanssa vuoden mittaisen jatkosopimuksen. 

Kantner valittiin kaudella 2024–2025 SM-liigan helmikuun kuukauden pelaajaksi. Hänestä tuli KalPan historian toinen valinnan kahdesti saanut pelaaja Sami Kapasen jälkeen. Kantnerin kevätkauteen mahtuu 17 ottelun mittainen pisteputki, joka alkoi tammikuussa ja päättyi maaliskuussa. Hän jakoi 30 osumallaan koko SM-liigan maalipörssin voiton HIFK:n Iiro Pakarisen kanssa, mutta Pakarinen vei kuitenkin varsinaisen kärkisijan, kun hän pelasi runkosarjassa yhden ottelun vähemmän kuin Kantner. Kantner onnistui kuitenkin tekemään runkosarjan päätöskierroksella 30. osumallaan KalPan SM-liigahistorian yhden kauden maaliennätyksen, joka oli Dárius Rusnákin hallussa kaudelta 1989–1990. Hän teki runkosarjassa kaikkiaan 53 tehopistettä, joilla Kantner oli KalPan kolmanneksi paras pistemies ja sijoittui SM-liigan pistepörssissä sijalle 11. Pudotuspeleissä hän teki 19 ottelussa tehot 4+7=11. Kantnerin maaleista kaksi oli voittomaaleja ja ne syntyivät välieräsarjassa Tampereen Ilvestä vastaan. Hän voitti kauden päätteeksi Suomen-mestaruuden. Kantner äänestettiin SM-liigan tähdistökentälliseen.

Kaudeksi 2025–2026 Kantner siirtyi kaksivuotisella sopimuksella Oulun Kärppiin. Joukkueen päävalmentajaksi siirtyi hänelle KalPasta tuttu Petri Karjalainen. Kantner oli tehoilla 21+31=52 Kärppien paras maalintekijä ja hän jakoi sisäisen pistepörssin toisen sijan Roni Hirvosen kanssa edellään Aku Räty. *[[Kaleva (sanomalehti)|Kalevan]]* toimittaja Kimmo Siiran mukaan Kantnerin kokonaisvaltainen pelaaminen jäi pisteistä huolimatta vajaaksi.

### Maajoukkueura
Kantner edusti myös Tšekin alle 17-vuotiaiden maajoukkuetta Euroopan nuorten olympiafestivaaleilla vuonna 2015, jolloin hän voitti pronssia. Kantner pelasi myös World Junior A Challengessa vuonna 2015. Hän pelasi myös alle 18-vuotiaiden Ivan Hlinkan muistoturnauksessa vuonna 2015 sekä alle 18-vuotiaiden MM-kilpailuissa vuonna 2016. Yhteensä Kantner on pelannut kolme nuorten ja 35 poikien maaottelua.

Tšekin A-maajoukkueessa Kantner on pelannut seitsemän ottelua ilman tehopisteitä. Hän teki A-maajoukkuedebyyttinsä 27. huhtikuuta 2024 Bratislavassa pelatussa harjoitusottelussa Slovakiaa vastaan. Kantner merkittiin Tšekin nelosketjun vasempaan laitaan Jáchym Kondelíkin ja Jakub Rychlovskýn viereen.

## Pelityyli
KalPan entisen urheilutoimenjohtaja Anssi Laineen mukaan Kantner tuo kokoa ja voimaa maalin eteen ja hänellä on iso potentiaali maalintekoon.

## Tilastot

## Lähteet
*
*
*

### Viitteet